Europa-Parlamentets og Rådets forordning (EF) nr. 1840/2002 af 30. september 2002 om videreførelse af Det Europæiske Kul- og Stålfællesskabs stålstatistiksystem efter udløbet af traktaten om oprettelse af Det Europæiske Kul- og Stålfællesskab



EF-Tidende nr. L 279 af 17/10/2002 s. 0001 - 0002



Europa-Parlamentets og Rådets forordning (EF) nr. 1840/2002 af 30. september 2002 om videreførelse af Det Europæiske Kul- og Stålfællesskabs stålstatistiksystem efter udløbet af traktaten om oprettelse af Det Europæiske Kul- og Stålfællesskab EUROPA-PARLAMENTET OG RÅDET FOR DEN EUROPÆISKE UNION HAR - under henvisning til traktaten om oprettelse af Det Europæiske Fællesskab, særlig artikel 285, stk. 1, under henvisning til forslag fra Kommissionen, efter proceduren i traktatens artikel 251(1), og ud fra følgende betragtninger: (1) Det er nødvendigt at råde over statistikker om stålindustrien for at kunne gennemføre Fællesskabets politikker vedrørende stålindustrien. (2) Traktaten om oprettelse af Det Europæiske Kul- og Stålfællesskab (EKSF) udløber den 23. juli 2002. (3) Indtil EKSF-traktatens udløb indsamles oplysningerne til Fællesskabets stålstatistikker inden for rammerne af EKSF's statistiske system. (4) Stålstatistikbrugerne har brug for kontinuerlige dataserier vedrørende anden halvdel af 2002. (5) I erklæring 24, der er knyttet til slutakten af 26. februar 2001 fra konferencen mellem repræsentanterne for medlemsstaternes regeringer, opfordredes Rådet til i medfør af artikel 2 i protokollen om de finansielle konsekvenser af udløbet af EKSF-traktaten og om Kul- og Stålforskningsfonden at sørge for, at EKSF's statistiske system videreføres efter EKSF-traktatens udløb og indtil 31. december 2002. (6) Udvalget for det Statistiske Program, der er nedsat ved Rådets afgørelse 89/382/EØF, Euratom(2), er blevet hørt i henhold til samme afgørelses artikel 3 - UDSTEDT FØLGENDE FORORDNING: Artikel 1 Formålet med denne forordning er at sikre, at EKSF's statistiske system videreføres efter EKSF-traktatens udløb og indtil 31. december 2002. Artikel 2 Virksomheder, der beskæftiger sig med produktion af jern og stål inden for stålsektoren, som defineret i EKSF-traktaten, skal med virkning fra 24. juli 2002 fortsætte med for referenceåret 2002 at levere Kommissionen de statistikker (spørgeskemaer), som udarbejdes på grundlag af de beslutninger og den henstilling, der er nævnt i bilaget til denne forordning. Artikel 3 Ikrafttræden Denne forordning træder i kraft dagen efter offentliggørelsen i De Europæiske Fællesskabers Tidende. Den anvendes fra 24. juli 2002. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 30. september 2002. På Europa-Parlamentets vegne P. Cox Formand På Rådets vegne B. Bendtsen Formand (1) Europa-Parlamentets udtalelse af 15.5.2002 (endnu ikke offentliggjort i EFT) og Rådets afgørelse af 17.6.2002 (endnu ikke offentliggjort i EFT). (2) EFT L 181 af 28.6.1989, s. 47. BILAG STATISTIKKER Der skal leveres statistikker til Kommissionen som fastsat i nedennævnte spørgeskemaer, der er udarbejdet på grundlag af de beslutninger og den henstilling, der er anført nedenfor, og efter de nærmere anførte regler. 1) Kommissionens beslutning nr. 1566/86/EKSF af 24. februar 1986 om jern- og stålstatistikker, senest ændret ved beslutning nr. 1273/2000/EKSF: - Spørgeskema 2-10 om produktion af råjern - Spørgeskema 2-11 om produktion af råstål - Spørgeskema 2-13 om produktion af flade og lange stålprodukter - Spørgeskema 2-14 om lagre af ingots, stålhalvfabrikata og flade og lange stålprodukter - Spørgeskema 2-31 om bevægelser i det samlede antal ansatte i jern- og stålindustrien (EKSF) - Spørgeskema 2-32 om arbejdstid i jern- og stålindustrien (EKSF) - Spørgeskema 2-50 om opgørelse over stål- og støbejernsskrot - Spørgeskema 2-51 om forbrug af råstoffer til fremstilling af råjern - Spørgeskema 2-54 om stålværkernes forbrug af råmaterialer - Spørgeskema 2-56 om tilførsler og leverancer af EKSF-produkter direkte eller via handlere - Spørgeskema 2-58 om brændsels- og energiforbrug og opgørelse over elektrisk energi i jern- og stålindustrien (undtagen jern- og stålindustriens koksværker) - Spørgeskema 2-71 om stålleverancer til fællesskabslande og leverancer i alt - Spørgeskema 2-72 om stålleverancer til tredjelande - Spørgeskema 2-73 om stålleverancer til hjemmemarkedet fordelt på produkter og forbrugende industrier - Spørgeskema 2-74 om leverancer af legeret og ulegeret specialstål fordelt på kategorier i Fællesskabets medlemslande og leverancer til tredjelande - Spørgeskema 2-76 om leverancer af jern- og stålprodukter i alt opgivet i værdi - Spørgeskema 2-79 I om råjern - leverancer og nye ordrer (salg) - Spørgeskema 2-80 om stål - nye ordrer (Fællesskabet og tredjelande) - Spørgeskema 2-81 om stål - nye ordrer fra tredjelande. 2) Kommissionens beslutning nr. 3010/91/EKSF af 15. oktober 1991 om oplysninger fra virksomhederne inden for jern- og stålindustrien om deres investeringer: - Spørgeskema 2-60 om investeringsudgifter i jern- og stålindustrien (EKSF) - Spørgeskema 2-61 om produktionskapacitet i jern- og stålindustrien (EKSF). 3) Kommissionens henstilling 94/780/EKSF af 16. november 1994 om statistikker over forhandlere af jern- og stålprodukter: - Spørgeskema 3-70 om tilførsler, leverancer og lagre af jern- og stålprodukter omfattet af EKSF-traktaten fordelt på lagerførende virksomheder.